Bestuurder kies hasepad toe motor in see belandReddingswerkers by die wit Opel Kadett wat in die water by New Brighton-strand beland het. (Foto: Port Elizabeth Traffic Updates/Facebook) ŉ Soektog na ŉ motoris is die afgelope naweek tevergeefs in die see by Gqeberha (Port Elizabeth) van stapel gestuur nadat sy verlate motor dié naweek in die water gevind is. Die motoris is egter later ongedeerd in ŉ woonbuurt in die stad aangetref en aangesê om die motor uit die water te verwyder. Daar word vermoed dat die man onder die invloed van alkohol was toe sy motor in die see beland het. Kapt. Andre Beetge, woordvoerder van die polisie, sê polisielede is vroeg Saterdagoggend na die New Brighton-strand ontbied, nadat ’n wit Opel Kadett in die vlak water aangetref is. Daar was egter geen teken van ŉ bestuurder nie. “Verskeie omstanders het in daardie stadium rondgestaan, maar niemand het aangedui dat dit hul motor was nie. Dit was nie duidelik of die bestuurder uitgeklim of moontlik deur die water meegesleur is nie. Dit was vir ons ŉ raaisel.” Volgens Beetge het polisielede hulle op “alle moontlike scenario’s” voorberei en die hulp van polisieduikers en die Nasionale Seereddingsinstituut (NSRI) ingeroep om in die water na die bestuurder te soek. Jonathan Tufts, bevelvoerder van die plaaslike NSRI, sê die NSRI se reddingstuig is as voorsorgmaatreël ingespan om die kuslyn dop te hou. Die soektog het egter niks opgelewer nie en dit het duidelik geword dat die bestuurder nié in die water is nie. Beetge vertel aan Maroela Media dat meer inligting later omtrent die bestuurder van die motor bekom is, waarna familie en vriende gekontak is. Die bestuurder is eindelik in Motherwell opgespoor en aangesê om sy motor op eie onkoste uit die water te verwyder.